
	PATVIRTINTA 

Trakų pradinės mokyklos 

direktoriaus 2026 m. rugsėjo 10 d. 

įsakymu Nr. 1.3. 196 (V)


TRAKŲ PRADINĖS MOKYKLOS ĮTAMPĄ DARBE MAŽINANČIŲ PRIEMONIŲ NUSTATYMO TVARKOS APRAŠAS
I SKYRIUS

BENDROSIOS NUOSTATOS

1. Trakų pradinės mokyklos įtampą darbe mažinančių priemonių nustatymo tvarkos aprašo tikslas – nustatyti ir įvertinti esamą ar galimą psichosocialinę riziką darbe, ją pašalinti arba įdiegti prevencijos priemones, kad darbuotojai būtų apsaugoti nuo šios rizikos arba ji būtų kiek įmanoma sumažinta.

2. Veiksmingai šalinant ir mažinant psichosocialinę riziką, sukuriama sveika darbo aplinka, kurioje darbuotojai jaučiasi vertinami, užtikrinama palankesnė darbo kultūra, emocinė sveikatą tausojančios darbo sąlygos.

3. Mokykloje kuriama tokia darbo aplinka, kurioje bendradarbiaujant su administracija ir pasitelkiant reikalingas priemones būtų atsižvelgiama ne tik į tarpasmeninio bendravimo klausimus, bet taip pat ir individualius, su psichoemocine sveikata susijusius, darbuotojų poreikius, kuriems gali daryti įtaką tam tikri rizikos veiksniai.

4. Pagrindinės sąvokos:

4.1. Mokykla, darbdavys – Trakų pradinė mokykla;

4.2. darbuotojas – asmuo, dirbantis Trakų pradinėje mokykloje  pagal darbo sutartį;

4.3. įtampa darbe – emocinių, pažintinių, elgesio ir fiziologinių reakcijų į nemalonius ir kenksmingus darbo turinio, darbo organizavimo ir darbo aplinkos aspektus visuma;

4.4. nepriimtina rizika – rizika, su kuria negalima taikstytis, nesvarbu, kokia būtų su ja susijusios veiklos nauda;

4.5. pavojus – galima grėsmė darbuotojų sveikatai ir gyvybei;

4.6. priimtina rizika – rizika, kuri laikoma nereikšminga arba tampa nereikšminga taikant prevencijos priemones;

4.7. psichosocialinis veiksnys – veiksnys, kuris dėl darbo sąlygų, darbo reikalavimų, darbo organizavimo, darbo turinio, darbuotojų tarpusavio ar darbdavio ir darbuotojo tarpusavio santykių sukelia darbuotojui psichinį stresą;

4.8. rizika – traumos ar kitokio darbuotojo sveikatos pakenkimo galimybė dėl kenksmingo ir (ar) pavojingo darbo aplinkos veiksnio (veiksnių) poveikio;

4.9. rizikos veiksnys – cheminis, fizikinis, biologinis, ergonominis, psichosocialinis ar fizinis veiksnys, keliantis ar galintis kelti pavojų darbuotojo saugai ir sveikatai;

4.10. rizikos vertinimas – procesas, kurio metu identifikuojami pavojai ir rizikos veiksniai, galimas jų sukeltos žalos sveikatai sunkumas ir žalos pasireiškimo tikimybė, atsižvelgiant į taikomas apsaugos priemones, nustatomas rizikos dydis bei priimamas sprendimas (įvertinimas) dėl rizikos priimtinumo, t. y. nusprendžiama, ar rizika yra priimtina, toleruotina ar nepriimtina, ir prevencinių priemonių taikymo; 

4.11. rizikos vertinimo objektas – darbo vieta ar kita darbovietės aplinka, kurioje darbuot ojas gali būti, darbo priemonės, darbo organizavimo procesas, darbo turinys ir užduotys, socialiniai santykiai darbe, keliantys ar galintys  kelti riziką darbuotojui (sukelti stresą ar neigiamai paveikti darbuotojo sveikatą);

4.12. toleruotina rizika – rizika, su kuria galima taikstytis, jei įdiegiamos rizikos prevencijos priemonės rizikai sumažinti iki praktiškai įmanomo dydžio, tai yra iki tokio dydžio, kai galima įrodyti, kad tolesnio rizikos mažinimo sąnaudos (išreikštos laiko sąnaudomis, pinigais ir (arba) darbo apimtimi) būtų neproporcingos, palyginti su pasiekiama nauda;

4.13. kitos dokumente vartojamos sąvokos suprantamos taip, kaip jos apibrėžtos Lietuvos Respublikos darbuotojų saugos ir sveikatos įstatyme, kituose teisės aktuose.
II SKYRIUS

ĮTAMPĄ DARBE MAŽINANČIŲ PRIEMONIŲ NUSTATYMO PRINCIPAI
5. Aprašas nustato bendruosius psichosocialinių rizikos veiksnių vertinimo principus. Identifikuojami, tiriami ir nustatomi šie psichosocialiniai rizikos veiksniai:
5.1. veiksniai, susiję su darbo aplinkos sąlygomis, reikalaujančiomis didesnių pastangų, siekiant gauti tą patį darbo rezultatą (darbas veikiant kenksmingiems ir pavojingiems veiksniams, darbas naudojant asmenines apsaugines priemones ir kt.);
5.2. veiksniai, susiję su darbo reikalavimais: darbo krūvis (pernelyg didelis ar pernelyg mažas), didelis darbo tempas, per trumpas terminas užduotims įvykdyti, darbuotojų sugebėjimų ir galimybių atlikti užduotis neatitikimas, neaiškios darbo užduotys ar prieštaringi reikalavimai;
5.3. veiksniai, susiję su darbo organizavimu: darbo laiko trukmė, paskirstymas, darbo sutarties rūšis, per didelė ar per maža darbo kontrolė, darbo apmokėjimo ypatumai;
5.4. veiksniai, susiję su darbo turiniu: darbuotojo per didelė ar per maža įtaka darbui planuoti ir vykdyti, sprendimų priėmimo laisvės stoka, per didelis informacijos kiekis, didžiulė atsakomybė, emocinė įtampa, mažas pasitenkinimas atliekamu darbu, monotoniškas darbas;
5.5. veiksniai, susiję su darbuotojų tarpusavio santykiais ir / ar santykiais su darbdaviu: blogi darbuotojų santykiai grupėje, netinkamas vadovybės elgesys (neteisingas darbo paskirstymas, neaiški ir / ar nuolat besikeičianti vadovybės pozicija ir kt.), negalėjimas kelti kvalifikacijos, prisidėti prie sprendimų priėmimo mokykloje, atsiliepimų apie atliktą darbą trūkumas, bauginimas (mobingas) smurtu, priekabiavimas.
6. Specialistai, atliekantys psichosocialinių veiksnių rizikos tyrimus, privalo turėti žinių apie psichosocialinių veiksnių keliamą riziką darbuotojų sveikatai, žinoti teisės aktus, reikalavimus ir metodikas, susijusias su psichosocialinių veiksnių rizikos nustatymu. 
III SKYRIUS

PSICHOSOCIALINIŲ RIZIKOS VEIKSNIŲ, GALINČIŲ SUKELTI ĮTAMPĄ DARBE, NUSTATYMAS
7. Nustatant įtampos darbe keliančių veiksnių riziką, analizuojami rizikos tyrimo rezultatai, o įvertinimas atliekamas bent kartą per metus, kuriuo siekiama:
7.1. nustatyti pagrindines streso darbe priežastis;
7.2.  atsižvelgti į kitą turimą informaciją apie darbo sąlygas;
7.3. įvertinti darbuotojų sveikatos pakenkimo galimybę – stebima nedarbingumo, darbuotojų kaitos, konfliktinių situacijų tendencija;
7.4. Identifikuojat rizikos veiksnius remiamasi: 
7.4.1. darbuotojų bei jų atstovų skundų bei pasiūlymų duomenimis;
7.4.2. Individualių darbuotojo ar darbdavio inicijuotų pokalbių duomenimis;
7.4.3. darbuotojų kaitos, nedarbingumo, nelaimingų atsitikimų darbe duomenimis;
7.4.4. streso darbe požymiais;
7.4.5. įstaigoje turimais darbo vietų, organizacinių procesų, darbo ir poilsio režimo;  kolektyvo informavimo, darbo reikalavimų, darbo krūvio, darbo priemonių naudojimo, žinomų darbo aplinkos rizikos veiksnių, socialinių santykių darbe duomenimis;
7.4.6. išsiaiškinama, ar mokykloje egzistuoja streso darbe problema;
7.4.7. identifikuojami galimi psichosocialiniai rizikos veiksniai;
7.4.8. nurodomas sąrašas ir skaičius darbuotojų, kurie gali būti veikiami psichosocialinių rizikos veiksnių.
IV SKYRIUS

PSICHOSOCIALINIŲ RIZIKOS VEIKSNIŲ, GALINČIŲ SUKELTI ĮTAMPĄ DARBE, TYRIMAS

8. Tyrimas atliekamas pagal vadovo patvirtintą ir su mokyklos darbuotojų atstovu suderintą rizikos veiksnių tyrimo darbų planą.
8.1. Psichosocialinės rizikos veiksnių tyrimo darbų plane gali būti nurodoma:
8.1.1. numatomi tirti psichosocialiniai rizikos veiksniai;
8.1.2. darbo vietos, kuriose bus atliekamas tyrimas;
8.1.3. naudojami tyrimo metodai;
8.1.4. numatomas darbuotojų, kurie gali būti veikiami psichosocialinės rizikos veiksnių, skaičius.
8.2. Psichosocialinės rizikos veiksnių tyrimo darbų planas sudaromas atsižvelgiant į:
8.2.1. Mokyklos ekonominės veiklos sritį;
8.2.2. atliekamo darbo ar teikiamų paslaugų pobūdį;
8.2.3. darbo sąlygas;
8.2.4.  darbo priemones;
8.2.5. darbo laiko režimą;
8.2.6. neseniai įvykusius pokyčius, vykdomus ar planuojamus vykdyti pakeitimus  mokykloje;
8.2.7. taikytas ar taikomas streso darbe prevencines priemones;

8.3. psichosocialiniai rizikos veiksniai tiriami taikant Lietuvos Respublikos teisės aktų, kompetentingų tarptautinių organizacijų nustatytas psichosocialinių rizikos veiksnių tyrimo metodikas;

8.3.1. tyrimo rezultatai registruojami tyrimo protokoluose;
8.3.2. psichosocialinės rizikos veiksnių tyrimo metu darbdavys užtikrina:įprastinę darbo ar technologinio proceso eigą;
8.3.3. pokalbių su darbuotojais ar jų atstovais, darbuotojų anketavimo galimybę;

8.3.4. psichosocialiniai rizikos veiksniai tiriami naudojant stebėjimo, darbo vietos aprašymo ir apklausos būdus;

8.4. psichosocialinių rizikos veiksnių tyrimas atliekamas:
8.4.1. įvertinant kiekvieno tiriamo psichosocialinio rizikos veiksnio poveikio trukmę ar stiprumą;
8.4.2. atsižvelgiant į mokyklos (darbo vietos, atliekamo darbo) specifiką;
8.4.3. įvertinant tiriamos situacijos tipiškumą;
8.4.4. nustatant darbuotojų, kurie gali būti veikiami psichosocialinių rizikos veiksnių, skaičių.
V SKYRIUS

ĮTAMPĄ DARBE MAŽINANČIŲ PRIEMONIŲ NUSTATYMAS

9. Nustačius nepriimtiną riziką dėl psichosocialinių veiksnių poveikio, mokyklos vadovas imasi priemonių šiai rizikai šalinti:
9.1. įgyvendina prevencines priemones rizikai pašalinti ar jai sumažinti;
9.2. planuoja ir tvirtina su darbuotojų atstovu suderintą priemonių planą psichosocialinei rizikai mažinti ir / ar šalinti;
9.3. su psichosocialinių rizikos veiksnių vertinimo duomenimis bei priemonių planu psichosocialinei rizikai mažinti ir / ar šalinti supažindinami darbuotojai, darbuotojų atstovai saugai ir sveikatai,  mokyklos darbuotojų saugos ir sveikatos priežiūros darbuotojas;

9.4. įgyvendinus numatytas prevencijos priemones, organizuojamas įgyvendintų priemonių efektyvumo mažinant riziką vertinimas ir prireikus papildomų rizikos mažinimo priemonių parengimas ir įgyvendinimas;

9.5. Prevencijos priemonių plane gali būti numatytos šios priemonės:
9.5.1. psichosocialinės aplinkos gerinimas (normalaus darbo krūvio suteikimas, aiškios atsakomybės ribos, teisingas apmokėjimas, konfliktinių situacijų sprendimas, besitęsiančio streso vengimas);
9.5.2. mokymų organizavimas streso ir konfliktų valdymo, bendravimo ar su iškilusia problema susijusių mokymų, informacijos suteikimas sprendimui rasti;
9.5.3. papildomos informacijos suteikimas darbuotojams;
9.5.4. galimybė bet kada kreiptis į tiesioginį vadovą ar personalo specialistą dėl kylančių sunkumų - „atvirų durų“ principas;
9.5.5. nuolatinis stebėjimas ir, atsižvelgiant į stebėsenos rezultatus, plano peržiūrėjimas ir keitimas;
9.5.6. reguliari anoniminė apklausa apie darbuotojų emocinę savijautos ir įtampą darbe (1-2 kartus per metus);
9.5.7. sveikatingumo iniciatyvos (pvz. papildomos poilsio dienos „sveikatos dienos“ su darbuotojų emocine ir fizine sveikata susijusios išvykos bei veiklos);
9.5.8. poilsio zonų įrengimas: tylos zonos, atokvėpio zonos;
9.5.9. ergonomiškų darbo vietų užtikrinimas;
9.5.10. kitos priemonės.
VI SKYRIUS

BAIGIAMOSIOS NUOSTATOS
10. Aprašas galioja nuo jo patvirtinimo dienos visiems Trakų pradinės mokyklos darbuotojams.
11. Darbuotojai supažindinami su šiuo dokumentu ir (ar) jo pakeitimais pasirašytinai.
______________________________
